જીવનમાં જે છે તેની ઉપેક્ષા ન કરવી અને જે અપેક્ષિત છે એની પ્રાપ્તિ માટે કર્તવ્યનિષ્ઠ રહેવું એ જ, ઉત્તમ માર્ગ છે. જે છે તેની સમક્ષ હાર કબૂલવી, નાસીપાસ થવું, ગભરાવું, તેનાથી ભાગવું, એ જીવન જીવવાની સાચી રીત નથી ! વર્તમાનના પડકારો ઝિલવા અને ભાવિમાં જે પ્રાપ્ત કરવું હોય કે કરવા જેવું જણાતું હોય તે કરવા માટે સાધનારત રહેવું એ જ સલાહભર્યું છે. જિંદગીમાં આમ વર્તમાન અને ભાવિ બંનેનો વિવેકપૂર્ણ સમન્વય સધાય એવી જીવનદષ્ટિ વિકસાવવી એ જીવનનું પરમ કર્તવ્ય છે.